ناطق بنارسی

ناطق بنارسی (اصل نام: عبد الحق؛ پیدائش: 30 اکتوبر 1926ء – وفات: 11 ستمبر 1991ء) بنارس کے ایک مشہور شاعر اور سماجی کارکن تھے۔ ان کی شاعری میں زندگی کی حقیقتوں اور انسانی مسائل کا احاطہ کیا گیا ہے، جس میں حسن و عشق کے جذبات کے ساتھ ساتھ ادبی، تہذیبی اور دینی موضوعات کا بھی ذکر ملتا ہے۔ 

 ابتدائی و تعلیمی زندگی 
ناطق بنارسی 30 اکتوبر 1926ء کو محلہ بازار سدا نند، بنارس میں پیدا ہوئے۔ ان کے والد کا نام محمد علی تھا۔ ان کا اصل نام عبد الحق تھا۔ ابتدائی تعلیم اپنے علاقے ہی میں منشی عبد الحمید سے حاصل کی۔ ان کے بڑے بھائی عبد المجید نعت و منقبت خوانی کرتے تھے، جس سے ناطق بنارسی کو شاعری کا شوق پیدا ہوا اور بائیس سال کی عمر میں شاعری کا آغاز کیا۔

 شاعری 
ناطق بنارسی غزل گو شاعر تھے؛ مگر انھوں نے نظم، رباعی اور دیگر اصنافِ سخن میں بھی طبع آزمائی کی۔ ان کی شاعری میں زندگی کے عصری حقائق اور دائمی اقدار کی گہرائی پائی جاتی ہے۔ وہ معاشرتی اور سیاسی مسائل پر شاعری کرتے تھے اور اپنی شاعری کے ذریعے ملک کے حالات کو بیان کرنے کی کوشش کرتے تھے۔ وہ آزادی کے بعد ہندوستان میں ہی رہنے پر مصر تھے اور دو قومی نظریہ کے مخالف تھے۔ ان کی شاعری میں ہندوستان کی فرقہ وارانہ ہم آہنگی اور انسانیت کی اعلیٰ قدریں بھی نمایاں تھیں۔

شاعری میں ان کے استاد مسلم حریری تھے، جنھوں نے ان کی شاعری کو ایک نیا رنگ دیا اور ان کی رہنمائی میں ناطق بنارسی کا ادبی سفر آگے بڑھا۔

ناطق بنارسی کے اشعار میں اسلام کی وحدت اور فرقہ واریت کے خلاف پیغامات واضح طور پر نظر آتے ہیں۔ ان کی شاعری میں نبی کریم  کی تعریف اور عشق بھی نمایاں موضوعات ہیں۔ وہ نبی کریم  کی معراج اور مقام کو ایک منفرد انداز میں پیش کرتے ہیں۔
 سماجی سرگرمیاں 
ناطق بنارسی ایک سماجی کارکن تھے۔ وہ ہمیشہ بے خوف اور بے باک طریقے سے سیاسی اور سماجی مسائل پر اپنی آواز بلند کرتے تھے۔ 1966ء میں مہنگائی کے خلاف تحریک میں حصہ لیا اور 1984ء میں بستی ڈھانے کے خلاف قانونی چارہ جوئی کی اور کامیاب رہے۔
 تصانیف 
ان کا مجموعۂ کلام صدائے ناطق کے نام سے ان کے انتقال کے بعد 2012ء میں شائع ہوا۔
 وفات 
ناطق بنارسی کا انتقال 11 ستمبر 1991ء کو ہوا۔
 حوالہ جات 

زمرہ:1926ء کی پیدائشیں
زمرہ:1991ء کی وفیات
زمرہ:بنارس کی شخصیات
زمرہ:اتر پردیش کے شعرا